Kegyelem nektek és békesség Istentől a mi Atyánktól és az Úr Jézus Krisztustól!

1Kor 12, 12-26
*12Mert ahogyan a test egy, bár sok tagja van, de a test valamennyi tagja, noha sokan vannak, mégis egy test, ugyanúgy a Krisztus is. 13Hiszen egy Lélek által mi is mindnyájan egy testté kereszteltettünk, akár zsidók, akár görögök, akár rabszolgák, akár szabadok, és mindnyájan egy Lélekkel itattattunk meg. 14Mert a test sem egy tagból áll, hanem sokból. 15Ha ezt mondaná a láb: „Mivel nem vagyok kéz, nem vagyok a test része”, vajon azért nem a test része-e? 16És ha ezt mondaná a fül: „Mivel nem vagyok szem, nem vagyok a test része”, vajon azért nem a test része-e? 17Ha a test csupa szem, hol lenne a hallás? Ha az egész test hallás, hol lenne a szaglás? 18Márpedig Isten rendezte el a tagokat a testben, egyenként mindegyiket, ahogyan akarta. 19Ha pedig valamennyi egy tag volna, hol volna a test? 20Így bár sok tagja van, mégis egy a test. 21Nem mondhatja a szem a kéznek: „Nincs rád szükségem”, vagy a fej a lábaknak: „Nincs rátok szükségem!” 22Ellenkezőleg: a test gyengébbnek látszó tagjai nagyon is szükségesek, 23és amelyeket a test kevésbé nemes tagjainak tartunk, azokat nagyobb tisztességgel vesszük körül, és amelyek ékesség nélküliek, azok nagyobb megbecsülésben részesülnek: 24a becseseknek azonban nincs erre szükségük. Isten szerkesztette így a testet egybe: az alacsonyabb rendűnek nagyobb tisztességet adva, 25hogy ne legyen meghasonlás a testben, hanem kölcsönösen gondoskodjanak egymásról a tagok. 26És így ha szenved az egyik tag, vele együtt szenved valamennyi, ha dicsőségben részesül az egyik tag, vele együtt örül valamennyi.*

Isten által életre hívott Gyülekezet!

Mit jelent neked személyesen, vagy akár itt, ma közösségi szinten az Úrtól tanult imádság kérése: „jöjjön el a te országod”? Egyszerűsítsük egyelőre a kérdést, válaszolj, csak ennyire magadnak: mit jelent számodra gyülekezetben, közösségben élni?
Miközben forgatjuk magunkban ezeket a kérdéseket, próbáljunk együtt is haladni az igehirdetés gondolatmenetében!
Hadd osszam meg először is a saját, személyes élethelyzetemet példaként. Egy nagyon egyszerű dologról van szó: két hete a bal lapockám környékéről elindult egy fájdalom, ami aztán kiterjedt a vállamra, majd a bal felkaromra. Sajnos eddig nem sikerült hathatós gyógyulást találni, és bizony megkeseríti sok pillanatomat. Rányomja bélyegét szinte mindenre, egy részről, mert kisugárzik a fájdalom, más részről pedig, a tudatomat és a hangulatomat is mérgezi, hiszen gyengébbnek, tehetetlenebbnek érzem magam és bizony meg kell gondolnom, hogy mikor mit tud vállalni a testem.
Az alapigében is előkerülő testrészekkel dolgozó példa, azt hiszem, hogy valóban elég szemléletes és jól rámutat sok mindenre. Pál apostol sem véletlenül választja, az egymással versengő korinthusi gyülekezeti tagok számára, hiszen ismert volt ez a kép már az ókorban, így mindenki elég jól érthetett belőle. Ezen kívül pedig, nem csak a problémák és különbözőségek közösségen belüli megéléséről szól, hanem ezen bőven tovább is mutat ez a példa, hiszen rögtön szól a gyógyulás szükséges, logikus mikéntjéről is. Saját példámra visszautalva: a fájó karommal nem tudom bekenni a gyulladás csökkentő krémmel rendesen a vállam és a lapockám környékét. Kell a másik kéz, hogy segítsen, hogy tegyen a jobb a balért, hogy aztán az egésznek jobb lehessen.
Azaz szolgálatot kell vállalnia az egyiknek, hogy gyógyulhasson a másik. Így van ez bármilyen kapcsolatban: szülő-gyermek, vagy férj-feleség kapcsolatában is. Ha nincs meg ez az odaadó szereteten alapuló készség, akkor a pál apostoli útmutatás se tud megvalósulni*: „Egymás terhét hordozzátok, és így töltsétek be Krisztus törvényét.”*.
Ha nem tudunk egymás hordozói lenni feltételek és ellenértékek nélkül, akkor nem csak a párkapcsolatunkban, családunkban, de a gyülekezetben sem töltjük be az Isten nekünk és értünk szánt rendjét, ahogy Pál fogalmaz: a *Krisztus törvényét*. Akkor olyanok leszünk, mint a tanítványok, akik az értük szolgává lett Úr előtt azon vitatkoznak és alkudoznak, hogy kinek milyen nagy rangja és dicsősége lesz majd Krisztus mellett… Szinte hihetetlen a vakságuk arra, hogy mit is kellene tenniük, hogy mire is kaptak példát.
Ha ma, azt várod, azért dolgozol, hogy rangod, emberek előtti dicsőséged legyen, hogy erősnek és befolyásosnak lássanak, akár a gyülekezetben, akár a párkapcsolatodban, akár más kapcsolataidban, ha az a célod, hogy te legyél a nélkülözhetetlen ünnepelt, akkor nem ezeknek a testeknek a tagja akarsz lenni, akkor nem az Isten rendjének, akaratának, eltervezett áldásának akarsz a részese lenni valójában, hanem egy másik, egy független test akarsz lenni. A magad ura. Önmagad istene.
Nem a pénz, az anyagiak a legnagyobb kísértésünk Istennel szemben, hanem mi magunk. Mikor a te mennyei Atyád ezt mondja neked is személy szerint: „Én vagyok az Úr a te Istened, ne legyen más istened!”, akkor első sorban pont így utasítjuk el: hogy „én a magam ura akarok lenni, független és erős úr akarok lenni”.
És ez a mentalitás, hozzáállás nem csak a Teremtő és Szabadító Istennel való személyes kapcsolatodat határozza meg! Ez az én-központúság, ez határozza meg azt is, hogy a barátságok, szülő-gyermek kapcsolatok, házasságok milyen iszonytató mértékben romlanak meg ma. Ez határozza meg, hogy ma inkább csak mélázva és vágyakozva olvassuk könyvben, cikkekben, vagy elevenítjük fel régi, örökölt emlékekkel, hogy milyen erős is a keresztény gyülekezet, akár a mi gyülekeztünk, akkor, ha nem tagok próbálnak függetlenül, vagy épp egymás ellen működni, hanem le tudják tenni az én-hajszolás terhét és egy testté, valódi szeretetközösséggé tudnak válni és úgy mozdulni, együtt egységben betöltve a Krisztus törvényét.
Nagyon sok akadályt, nagyon sok feldolgozatlan fájdalmat és gyengeséget hordozunk magunkban és az a tévképzetünk, hogy az csak a miénk és nem lesz, sőt nem kell, hogy hatással legyen a közösségeinkre. De ez egy hatalmas és minden mozdulatunkat megmérgező tévedés.
Ha egy házasságban az egyik félnek gondja van, terhet cipel, akkor érdemes, szabad azt takargatnia? Jó házasság az, ahol az egyik fél úgy érzi, hogy jobb, ha egyedül küzd? Akkor tényleg egy testté lettek, ahogyan azt már a teremtésben elrendelte, kiformálta a számukra Isten?
Ugyanígy vehetjük példának a karom fájdalmát is. Lehet azt mondani, hogy menjen minden tovább a szokott módon, mikor a test közös mozdulatainál az egyik tagban ott nyilal a fájdalom? És gyülekezetben?
Ha valaki kimarad, elmarad, mert épp betegséggel küzd, vagy bármilyen egyéb megkötözöttséggel, akkor csak úgy megy, mehet minden tovább a szokott módon? Vagy ha vita van a testben, akkor a tagok működhetnek jól, rendeltetésszerűen, tovább, együtt?
Nem lehetne, nem szabadna, hogy így legyen és mi mégis megengedjük és elfogadjuk; kényelmességből, szeretetlenségből, hamisságból. Az Isten akarata, az Ő szeretete ellen lázadva egyszerűen eltávolítani, levágni próbáljuk a sérült, vagy épp fájdalomban lévő tagot. Az egyszerűbb út, a Krisztus törvényével szemben.
Erre szokták talán azt mondani, hogy a féllábú ember mosolyoghat, de futni már nem fog. Azaz megcsonkíthatjuk mi is a Krisztus rendjét, az Ő gyülekezetét, ezt a testet, mondhatjuk, hogy működünk mi jól XY nélkül is, de azt a teljességet, amire Isten rendelte el a közösséget, azt már nem fogjuk tudni betölteni, csonkák leszünk, csonka szeretettel. És mégis mennyiszer inkább amputáljuk a kapcsolatainkat, mert az könnyebbnek tűnik…
Megbocsátás, alázat, testvérszeretet, áldozatvállalás? Nem, ezek már túl sokat igényelnek tőlem. Sőt, még fel is mentenénk magunkat azt mondva, hogy „én erre képtelen vagyok túl mély a seb”. De ez hazugság!
Ha Isten meg tud bocsátani neked, ha az Úr emberi testbe tudta alázni magát érted és szolgálni, ha úgy szeret téged, hogy érted teljesen odaadta magát, vállalva minden igazságtalanság elszenvedését, ha Ő a Mindenható Isten, ilyen hűséggel tud lenni feléd, a teremtmény felé, akkor te, te valóban képtelen lennél ezekre?
Nem vagy képtelen rá! Legfeljebb képtelen akarsz lenni rá, mert akkor könnyebb bezárnod az ajtókat mindenki más előtt és önmagadnak élned.
Szomorú ennek a sok lelki bezárt ajtónak a látványa, akár a házasságokban, akár a gyülekezetekben, akár szomszédokkal szemben. Pedig gyógyító közösségek lehetnénk! Egymást valóban felemelő és hordozó közösségek. Templomot kell építenünk bizony ma is. Nem kövekből, nem cementből és nem is festékből! A Lélek templomát, a Megváltó közösségét, a Krisztus törvényére alapozott és a kegyelem által összetartott templomot.
Tudom, ez sokkal nehezebb, mint némi időt és pénzt odaszánni a közösbe, de az ilyen lelki templomot nem rombolja le se természeti erő, se háború, se az évtizedek, vagy századok vasfoga.
Gyógyító és egymást alázattal hordozó közösséggé kell lennünk. Nehéz ma és nehéz lesz holnap is, de nem az anyagiak, vagy a világ változásai miatt, hanem csak is a megkövesedett énközpontú szívek miatt.
Először szavakat kell találjunk. Közös szókincset, amivel megértjük egymást. Ez minden kapcsolatban nehéz és ezért sokszor már a beszélgetés, az egymás felé fordulás a legelején elakad. De mi kaptunk közös szavakat, közös tapasztalatot, amiből el tudunk indulni, ha valóban akarunk. Krisztusban a Lélek által egybe szerkesztett minket is Isten, egy testté, az Ő gyülekezetévé. Benne igenis ott van az a nagyon alapvető egységünk, amit sokszor olyan vakon kutatunk. Ha el tudod kezdeni komolyan venni az érted szóló szeretetet, ami megtart és megerősít, akkor el tudod majd fogadni azt az áldást, ajándékot és felelősséget, amit Isten neked szán a kapcsolataidban, az Ő közösségében. „*És így ha szenved az egyik tag, vele együtt szenved valamennyi, ha dicsőségben részesül az egyik tag, vele együtt örül valamennyi.”*Ha ez a mondat többé nem a nem kívánt terhed lesz, hanem a hálával vállalt elhívásod, az amire a Szentlélek örömmel mozgat meg téged, amit valóban Krisztusra mutatva tudsz felvállalni a világ előtt, akkor eljön az a pont, hogy teljes és értelmes szívvel fogod vallani és imádkozni: „Jöjjön el a te országod” és az Isten országa közöttetek lesz itt a gyülekezetben, a családodban, a házasságodban, az egész életedben, mert valóban egy test tagjai lesztek! Így legyen! Ámen